Tiener vas oor moord van 95-jarigeArgieffoto ŉ Tiener is in hegtenis geneem in verband met die moord op ŉ 95-jarige vrou in Uitenhage naby Port Elizabeth in die Oos-Kaap. “Speurders het die 17-jarige seun ná ŉ week lange ondersoek in hegtenis geneem,” het sers. Majola Nkohli, woordvoerder van die polisie, gesê. Die vrou se bure het haar verlede week dood aangetref op die sitkamervloer in haar huis in Luytstraat. Die motief vir haar moord is onbekend. “Die tiener is Donderdag in hegtenis geneem en hy word reeds met twee ander sake verbind. Hy sal Maandag in die hof verskyn op aanklag van moord, huisroof, huisbraak en diefstal,” het Nkohli bygevoeg. Brig. Laurence Soekoe, Uitenhage-stasiebevelvoerder, het die misdaadtoneelspesialiste geloof vir “die manier waarop die bewyse ingesamel is” wat “die werk vir die speurders maklik gemaak het om die verdagte met die misdaad te verbind”.